賀樂丈先生南郭新居
作者：范成大
朝代：宋

paragraphs: 新堂燕雀喜，竹籬挂藤蘿。
崩奔風濤裏，得此巢龜荷。
西山效爽氣，南浦供清波。
會心不在遠，容膝何須多。
先生淮海俊，踏地嘗兵戈。
飄飄萬里道，芒鞵厭關河。
風吹落下邑，楚語成吳歌。
豈不有故國，荒垣鞠秋莎。
無庸說當歸，到處皆南柯。
卜遷不我遐，一水明青羅。
閉戶長獨佳，奈客剝啄何。
會令蒼苔石，屐齒如蜂窠。